รัฐบาลไทย-ข่าวทำเนียบรัฐบาล-สกอ.เตรียมผลิต "บัณฑิตพันธุ์ใหม่" ตอบโจทย์ 10 อุตสาหกรรมขับเคลื่อนประเทศ  ล็อตแรกเปิดรับเด็ก ปวส.2 ป.ตรี3-4 และคนทำงาน
วันอังคารที่ 30 มกราคม 2561
สกอ.เตรียมผลิต "บัณฑิตพันธุ์ใหม่" ตอบโจทย์ 10 อุตสาหกรรมขับเคลื่อนประเทศ  ล็อตแรกเปิดรับเด็ก ปวส.2 ป.ตรี3-4 และคนทํางาน
ศ.คลินิก นพ.อุดม คชินทร รมช.ศึกษาธิการ เปิดเผยภายหลังการประชุมหารือระดมความคิดเห็น เพื่อยกระดับคุณภาพหลักสูตรและกระบวนการเรียนการสอนระดับอุดมศึกษา
สกอ.เตรียมผลิต "บัณฑิตพันธุ์ใหม่" ตอบโจทย์ 10 อุตสาหกรรมขับเคลื่อนประเทศ
ล็อตแรกเปิดรับเด็ก ปวส.2 ป.ตรี3-4 และคนทํางาน
ศ.คลินิก นพ.อุดม คชินทรรมช.ศึกษาธิการ เปิดเผยภายหลังการประชุมหารือระดมความคิดเห็น เพื่อยกระดับคุณภาพหลักสูตรและกระบวนการเรียนการสอนระดับอุดมศึกษา เมื่อวันจันทร์ที่ 29 มกราคม 2561 ณ ห้องประชุมบริหาร ชั้น 4 สํานักงานคณะกรรมการการอุดมศึกษา
รมช.ศึกษาธิการกล่าวว่าการประชุมครั้งนี้เป็นการประชุมหารือร่วมกันระหว่าง สกอ.และหน่วยงานที่เกี่ยวข้อง อาทิ สํานักงานคณะกรรมการพัฒนาการเศรษฐกิจและสังคมแห่งชาติ เป็นต้นเพื่อระดมความคิดเห็นการดําเนินงานผลิต "บัณฑิตพันธุ์ใหม่" เพื่อตอบโจทย์ยุทธศาสตร์ชาติ 20 ปี และรองรับการเจริญเติบโตทางเศรษฐกิจ(S-Curve) ใน 10 กลุ่มอุตสาหกรรมเป้าหมาย ทั้งกลุ่มอุตสาหกรรมเดิม (First S-Curve) และกลุ่มอุตสาหกรรมแห่งอนาคต (New S-Cure) ให้ทันเปิดภาคเรียนปีการศึกษา 2561 ในเดือนสิงหาคมนี้ ตามข้อสั่งการของนายกรัฐมนตรี
โดยที่ประชุมได้มีการหารือในหลายประเด็น สิ่งสําคัญคือการกําหนดกลุ่มเป้าหมายที่จะเริ่มดําเนินการซึ่งกลุ่มแรกควรจะเป็นนักเรียนนักศึกษาที่กําลังศึกษาในระดับประกาศนียบัตรวิชาชีพชั้นสูง (ปวส.) ปีสุดท้าย เพื่อมาเรียนต่อยอดในหลักสูตรนี้ จากนั้นสามารถเรียนต่ออีก 2 ปี ก็จะจบการศึกษาระดับปริญญาตรี ซึ่งหลักสูตรจะเป็นการบูรณาการศาสตร์วิชาการและการปฏิบัติที่ใช้ทักษะชั้นสูงในสาขาวิชาที่ต้องการเร่งด่วนได้แก่สาขาวิชาระบบรางและขนส่ง,สาขาวิชาช่างซ่อมอากาศยาน, สาขาวิชาแมคาทรอนิกส์และหุ่นยนต์,สาขาวิชาเทคนิคพลังงาน, สาขาวิชาเทคโนโลยีการท่องเที่ยว, สาขาวิชาโลจิสติกส์,สาขาวิชา Smart Farming และสาขาวิชา Digital หรือนักศึกษาระดับปริญญาตรีชั้นปีที่ 3 และ 4 ก็สามารถเปลี่ยนมาเรียนต่อในหลักสูตรนี้ได้ส่วนอีกกลุ่มหนึ่งคือ กลุ่มที่เรียนจบแล้วและกลุ่มคนทํางาน ที่ต้องการเพิ่มทักษะชั้นสูง ก็จะจัดหลักสูตรอบรมในรูปแบบ NON-Degree โดยใช้เวลาประมาณ 3-6 เดือน เพื่อกลับเข้าสู่ตลาดแรงงานต่อไปเช่น ทักษะด้าน Digital Skills สําหรับผู้ประกอบการ, Fintech (มาจากคําว่า Financial กับ Technology) ที่เป็นการใช้เทคโนโลยี โดยเฉพาะระบบการสื่อสารออนไลน์ มาประยุกต์ใช้ในธุรกิจด้านการเงิน การธนาคาร และการลงทุน เป็นต้น
สําหรับการคัดเลือกมหาวิทยาลัยเข้าร่วมจัดการเรียนการสอนตามหลักสูตรใหม่นี้ จะเปิดกว้างสําหรับทุกมหาวิทยาลัย ทั้งภาครัฐและภาคเอกชน โดยจะต้องดําเนินการตามเงื่อนไขที่ สกอ.กําหนด ไม่ว่าจะเป็น ความพร้อมด้านปัจจัยพื้นฐาน, ความสามารถในการผลิตบัณฑิตตอบโจทย์หลักสูตรใหม่ และสอดคล้องกับ 10 กลุ่มอุตสาหกรรมเป้าหมาย โดยเน้นสมรรถนะวิชาชีพ, จัดสรรเวลาเรียน ให้ผู้เรียนเรียนรู้ควบคู่กับการปฏิบัติจริงในสถานประกอบการ ไม่น้อยกว่า 50% ของเวลาเรียนทั้งหมด ซึ่งในช่วงแรกจะจัดสรรงบประมาณสนับสนุนให้กับมหาวิทยาลัยที่ผ่านการคัดเลือกให้จัดหลักสูตร โดยคาดว่าจะประกาศรับสมัครมหาวิทยาลัยที่สนใจและให้เสนอหลักสูตรเข้าสู่การพิจารณาได้ภายในเดือนกุมภาพันธ์นี้
จากนั้นจะเร่งพัฒนาหลักสูตรบูรณาการศาสตร์ที่มีความหลากหลายมากขึ้นให้มีการเรียนข้ามศาสตร์ข้ามสาขาวิชาได้ อาทิ เรียนคณะแพทยศาสตร์เป็นเวลา 2 ปี กับเรียนคณะวิศวกรรมศาสตร์อีก 2 ปี เพื่อให้ผู้ที่จบมาสามารถผลิตเครื่องมือทางการแพทย์ได้ตรงตามความต้องการของแพทย์ เป็นต้น
ศุภลักษณ์ แจ้งใจ: สรุป
นวรัตน์ รามสูต: เรียบเรียง
อิทธิพลรุ่งก่อน: ถ่ายภาพ
กลุ่มประชาสัมพันธ์ สํานักงานรัฐมนตรี: รายงาน